NaiveNeuron/SloPal huggingface dataset:
Šefčík, Marek, poslanec NR SR (2023-05-25):
No tak nehnevajte sa, ale aj predstavitelia SME RODINA, ktorí tu sedia, verím, že sú slušní, musia uznať, že toto, čo, čo teraz predviedol podpredseda parlamentu, bolo cez čiaru. Riadne cez čiaru. My sa tu bavíme fakticky o zákonoch, a on príde a arogantne hovorí, že zákony prejdú len vtedy, keď nejaký poslanec sa k nim nebude vyjadrovať? To kam sme sa takto dostali?! Veď rokujeme o zákonoch a ja som len uviedol na pravú mieru, že poslanec Pročko vystupoval dnes určite len v rámci rozpravy a faktických poznámok vecne k zákonu a bol krivo obvinený, že narúša rokovanie Národnej rady. Priatelia, ale, ale toto bolo ešte povýšenie toho všetkého, čo sa tu stalo. Veď nemôžme podmieňovať prijímanie zákonov tým, že či nejaký poslanec sa k nim vyjadrí, rokuje o nich, alebo nie. Opätovne žiadam pána podpredsedu Národnej rady Pčolinského, ľudsky, Peter, aby si sa ospravedlnil, a poďme z tejto cesty dolu a poďme normálne rokovať. My chceme mať priateľské vzťahy, chceme normálne rokovať, ale nemôžeme si takto zakazovať vystupovať v rozprave a podmieňovať schvaľovanie zákonov týmto, už sa opakujeme. Ďakujem pekne. Verím, že to urovnáme a že, že sa to nebude hrotiť.
B. Bugár, podpredseda NR SR: (2005-02-03):
(Hlasovanie.) Prítomných 141 poslancov, za 61, proti 11, zdržalo sa 63, nehlasovali 6. Konštatujem, že návrh uznesenia sme neschválili. Ďakujem, pán spravodajca. Teraz prosím pána poslanca Kolesára, ktorého určil gestorský výbor pre financie, rozpočet a menu k návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a Radou ministrov Srbska a Čiernej Hory o zmene Dohody medzi vládou Slovenskej republiky a Zväzovej vlády Zväzovej republiky Juhoslávie o podpore a vzájomnej ochrane investícií (tlač 963). Nech sa páči.
Pellegrini, Peter, predseda NR SR (2023-12-06):
Vážené panie poslankyne, vážení páni poslanci, chcem vás požiadať, aby ste zaujali miesto v rokovacej sále, budeme rokovať. Vážené panie poslankyne, vážení páni poslanci, otváram rokovanie 6. schôdze Národnej rady Slovenskej republiky, chcem vás požiadať, aby sme sa pred začatím rokovania prezentovali a zistili, či sme schopní sa uznášať. Prosím, prezentujte sa. (Prezentácia.) Prítomných 77, neprítomných 73, ale konštatujem, že Národná rada je uznášaniaschopná, je schopná pokračovať vo svojom rokovaní. Dámy a páni, teraz vás poprosím, aby ste povstali, pretože zaznie hymna Slovenskej republiky. (Štátna hymna Slovenskej republiky.) Ďakujem veľmi pekne. Na 6. schôdzi Národnej rady Slovenskej republiky budú overovateľkami poslankyňa Zuzana Matejičková a Zuzana Mesterová, náhradníkmi budú poslanci Michal Moško a Branislav Vančo. Na dnešnom rokovacom dni o ospravedlnenie požiadala pani poslankyňa Zdenka Mačicová. O ospravedlnenie neúčasti z dôvodu práceneschopnosti požiadali poslanci Tomáš Hellebrandt, Anna Záborská. A na zahraničnej pracovnej ceste je poslanec Tomáš Valášek. Návrh programu schôdze vám bol rozdaný pred začiatkom. Pristúpime teraz k schvaľovaniu návrhu programu 6. schôdze. Teraz vás poprosím, panie poslankyne, páni poslanci, ktorí ste svoje návrhy na zmenu alebo doplnenie návrhu programu odovzdali písomne mne do rúk pred začatím samotnej schôdze, aby ste sa prihlásili a tieto návrhy predniesli. Poprosím odstrániť už štátnu vlajku a poprosíme už, aby sa mohli poslanci vidieť. Ďakujem veľmi pekne. Šesť poslancov. Ako prvá pani poslankyňa Remišová, nech sa páči, aby ste prednášali svoje návrhy.
Viskupič, Marián, poslanec NR SR (2023-10-25):
Ďakujem pekne, pán predseda, za slovo. Čakajú nás ešte štyri kontrolné výbory. Takže zápisnica o výsledku hlasovania o návrhu na voľbu predsedu Osobitného kontrolného výboru NR SR na kontrolu činnosti Národného bez... (Ruch v sále. Zaznievanie gongu. Prerušenie vystúpenia predsedajúcim.)
Glváč, Martin, podpredseda NR SR (2016-11-24):
Ďakujem. S faktickými poznámkami šiesti páni poslanci. Ukončujem možnosť prihlásenia sa. Nech sa páči, pán poslanec Marosz.
Hrnčiar, Andrej, podpredseda NR SR (2019-06-24):
Reakcia na faktické poznámky, pán poslanec Dostál. Pán poslanec Budaj, vy ste sa prihlásili počas toho, keď mal faktickú pán podpredseda, takže nemôžem dať.
Sulík, Richard, poslanec NR SR (2013-10-24):
Ďakujem pekne. No, pani ministerka, líčili ste nám teda, že 15.23 bol vrtuľník k dispozícii, áno, bol, možnože aj teraz a možnože bol aj pred týždňom a pred mesiacom. Otázka je, kde bol vrtuľník 16.55? Lebo vtedy požiadal ošetrujúci lekár vrtuľník a 16.55 vrtuľník nebol, lebo ten nitriansky niekam išiel kvôli infarktu, bratislavský a trenčiansky nemohli vzlietnuť, lebo neboli licencie, a bol k dispozícii už len ten zo Žiliny. A Žilina je teda hodne ďalej ako Bratislava, resp. Trenčín. Preto sa rozhodol primár poslať pacientku, pacientku sanitkou. Toto rozhodnutie padlo 16.55. Vaša správa, ktorá vo viacerých bodoch je, nazvem to, deravá, neuvádza, kedy primár požiadal o vrtuľník, ona len píše 16.55 po tom, ako nebol vrtuľník, požiadal o sanitku. To bolo 73 minút pred smrťou Žanety Masarykovej, 73 minút. Keby 16.55 boli podpísané tie licencie, tak vrtuľník vzlietne a donesie ju. Nehovorím, že by prežila. A preto... A stihne teda ešte ten prevoz do bratislavskej nemocnice. A preto oháňať sa tu tým, že 15.23 bol vrtuľník, čo je úplne nepodstatné, je cynické takto argumentovať. A rovnako ako vyťahovať nejaké, že nemocnice hospodária s menšou stratou. To, choďte to povedať rodine pani Masarykovej.
Suja, Miroslav, poslanec NR SR (2021-05-10):
Ďakujem za slovo, pán podpredseda. Pán poslanec Lehotský Tomáš, Mária Kolíková je garanciou. Áno? Garanciou. Ale viete, čoho je garanciou? Že váš šéf aj jej šéf bude ležať v Poprade, a nie v base. Toho je garanciou. Toho sa bojíte, že keby prišiel niekto druhý, že pekne Kiska pôjde do basy. Toho je garanciou vaša ministerka. Presne ste správne povedal, že je vaša. Pekne ste povedal, že stihla toho veľa. Áno! Krásne toho stihla veľa. Okrem toho, že nás tu sústavne klame ako ministerka spravodlivosti, tak stihla rozhádať stovky sudcov, ktorí sú s ňou nespokojní, ale podľa vašej zvrátenej logiky sú títo všetci sudcovia, ktorí majú iný názor ako na... nečestní a dajakí kriminálnici. Takže tu máme niekoľko stoviek sudcov nečestných a kriminálnikov, lebo majú iný názor ako vaša ministerka spravodlivosti. Vaša. Viete, čo ešte stihla? Uspokojiť samú seba cez všetkých svojich rodinných príslušníkov. To stihla tá vaša ministerka. A môžte potom hovoriť, že niečo stihla, keď siahne na majetok Kisku a ten sa vráti okradnutým ľuďom, potom môžte hovoriť a Kiska, Kisku dosiahne spravodlivý trest. Ale dovtedy vy etalón čistoty a celá vaša strana, skúste si aspoň nabudúce aspoň vybrať niekoho spomedzi vás, čo vie aspoň trochu normálne rozprávať, inteligentne, ja neviem, pána Šeligu alebo Marcinkovú, lebo ostatní, to je tam odpad. Aj keď majú, má úplne iný názor ako oni, ale aspoň tu vedia sa vyjadriť. Viete, prečo jediný dôvod, prečo ju tak hájite, aby získala tých sudcov, aby mala, ovládala tých sudcov, že keď sa po referende zmení táto vláda, aby nie že desiatky z vás, aby stovky z vás neskončili v base. Preto hu všetci vy tak hájite, aby dokázala ovládať tých sudcov a zabezpečila vám po referende beztrestnosť. Toto je váš jediný dôvod.
Horváthová, Eva, poslankyňa NR SR (2015-03-18):
Ďakujem pekne za slovo. Ja by som vás chcela, pani poslankyňa Nicholsonová, podporiť v tomto vašom návrhu, ja určite zahlasujem za tento návrh. Z tých informácií, čo ste podali, aj toho kňaza, aj tých ďalších medializovaných informácií si dovolím tvrdiť, že tresty, ktoré dostali páchatelia, sú výsmechom obetí a nepomôžu určite k tomu, aby sa obeť aspoň ako-tak vysporiadala, celá rodina s týmto trestným činom, pretože to naruší absolútne vývoj osobnosti toho dieťaťa. Dovolím si tvrdiť, že sa už nikdy, nikdy nedokáže plnohodnotný život viesť takéto zneužívané dieťa, samozrejme, podľa závažnosti toho sexuálneho zneužívania. Takže určite treba s výškou trestu niečo robiť, ale aj s kontrolou pedofilov, ich zdravotnou starostlivosťou alebo teda liečbou a následne po prepustení. Lebo to, čo ste spomínali, často sú páchatelia, ktorí opakovane sexuálne zneužívajú deti po prepustení alebo po preliečení, čiže tam takisto táto ochrana a liečba týchto pacientov by sa mala sprísniť, aby k takýmto stavom nedochádzalo. A takisto si myslím, že je veľmi dôležité sa venovať výchove, nechcem to nazvať sexuálnej výchove, pretože hneď ma obvinia, že čo to chceme do škôl zavádzať, ale myslím si, že toto je kľúčová vec, aby sme vhodnou formou po celospoločenskom konsenze zaviedli nejakým spôsobom výchovu k sexualite, ku zodpovednému rodičovstvu, tak ako to navrhujete vo vašom druhom zákone, tak aby boli spokojné obidve strany. Učebnice, forma, akou budeme naše deti vzdelávať, všetko je možné urobiť formou konsenzu a ozaj len takýmto spôsobom môžeme robiť prevenciu sexuálneho zneužívania v rodinách, kde, ako povedala aj kolegyňa Šípošová, najčastejšie dochádza k sexuálnemu zneužívaniu, či už vlastnými rodičmi, alebo nevlastnými rodičmi. Takže si myslím, že tiež sa bez toho ďalej nepohneme.
Beluský, Martin, poslanec NR SR (2020-07-09):
Ďakujem za slovo, pán predsedajúci. Mám dva procedurálne návrhy. Obidve sa týkajú zlúčenia rozpravy. Prvý procedurálny návrh. Navrhujeme zlúčiť rozpravu k bodom č. 20 (tlač 145), č. 21 (tlač 143) a bod č. 22 (tlač 144), to sú tie zvyšné interrupčné zákony, ktoré neboli teda zlúčené so správou prejednávaného zákona, tak aby sme zase neduplikovali potom tú istú rozpravu. A druhý procedurálny návrh sa týka rozpravy k bodu č. 23, to je tlač č. 141, a č. 24 (tlač č. 142). To je vlastne ten istý zákon, len jeden je ústavný, druhý je vykonávací, aby sme takisto neopakovali dvakrát tú istú rozpravu. Ďakujem pekne.
Mojš, Milan, poslanec NR SR (2014-07-03):
Pán predseda, keďže sme odhlasovali body zo spoločnej správy, dajte hlasovať o tom, že prerokovaný vládny návrh zákona prerokujeme v treťom čítaní ihneď.
Šimečka, Michal, podpredseda NR SR (2024-02-16):
Ďakujem veľmi pekne. Týmto vyhlasujem všeobecnú rozpravu za skončenú. Pýtam sa, či sa k nej chce ešte navrhovateľka vyjadriť. Nie je tomu tak. Pani spravodajkyňa? Nie je tomu tak. Prerušujem rokovanie o tomto bode programu. Pristúpime teraz k prvému čítaniu o návrhu poslancov Márie Kolíkovej, Juraja Krúpu, Branislava Gröhlinga a Ondreja Dostála na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov, tlač 59. Návrh na jeho pridelenie na prerokovanie výborom je v rozhodnutí č. 57. Dávam teraz slovo pánovi poslancovi Dostálovi, aby návrh zákona uviedol. (Rokovanie v prvom čítaní o návrhu poslancov Národnej rady Slovenskej republiky Márie Kolíkovej, Juraja Krúpu, Branislava Gröhlinga a Ondreja Dostála na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov , tlač 59.)
M. Hort, podpredseda NR SR: (2009-12-08):
Skôr ako mu dám slovo, chcem vás poprosiť všetkých, aby ste ešte mali trpezlivosť. Ešte bude reagovať pán Mikloško a v krátkej záverečnej reči ešte dostane slovo pán poslanec Palko, aby sme tento bod uzatvorili. Ďakujem za porozumenie. Nech sa páči, pán poslanec Janiš.
Blaha, Ľuboš, podpredseda NR SR (2024-01-23):
Pán poslanec Marián Čaučík.
Dostál, Ondrej, poslanec NR SR (2016-04-27):
Ďakujem. Ospravedlňujem sa za tú kartu. Niekedy karty, karty blbnú aj poslancom, nielen zdravotné karty. Ja nechcem nejako siahodlho diskutovať, ani nechcem spochybňovať potrebu odložiť účinnosť niektorých ustanovení zákona a posunúť celý ten proces. To si asi všetci uvedomujeme a na rozdiel od toho druhého návrhu zákona, ktorý tu prerokovávame v skrátenom legislatívnom konaní, sa vo vzťahu k tomuto zákonu neobjavili pochybnosti o tom, že nejakým spôsobom je potrebné túto problematiku upraviť. Bol by som ale rád, keby, keby aj tuto na pléne zazneli tie veci, o ktorých sme hovorili v ústavnoprávnom výbore, a myslím si, že majú zmysel aj pre širšiu verejnosť. A teda sú to tri okruhy otázok. Jedna sa týka určenia zodpovednosti za to, kto vlastne spôsobil, že teraz v skrátenom legislatívnom... (Prerušenie vystúpenia predsedajúcou.)
Laurenčík, Milan, podpredseda NR SR (2020-11-24):
Ďakujem. Na vaše vystúpenie evidujem dve fakt... tri faktické poznámky. Nech sa páči, pán poslanec Jozef Pročko.
Kollár, Boris, predseda NR SR (2020-03-25):
S ďalšou faktickou poznámkou vystúpi pán poslanec Kamenický.
Kollár, Boris, predseda NR SR (2022-03-22):
Prosím, prezentujme sa a hlasujeme. Kolegovia, trošku rýchlejšie to čítam, lebo máme ešte veľmi, veľmi veľa zákonov a máme už vysoký čas. (Hlasovanie.) Prítomných 127 poslancov, za 17, proti 26, zdržalo sa 82, nehlasoval 2. Konštatujem, že Národná rada sa uzniesla, že nebude pokračovať v rokovaní o tomto návrhu zákona. Teraz pristúpime k hlasovaniu o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 343/2015 Z. z. o verejnom obstarávaní (tlač 949). Dávam slovo spoločnému spravodajcovi, dávam slovo členovi výboru pre hospodárske záležitosti poslancovi Petrovi Vonsovi, aby hlasovanie uviedol. Nech sa páči, pán poslanec, máte slovo. (Hlasovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov , tlač 949.)
Hrnčiar, Andrej, podpredseda NR SR (2016-05-19):
Budete pokračovať zajtra o deviatej ráno. Ďakujem. Končím dnešný rokovací deň, bude sa pokračovať zajtra o 9.00 hodine ráno rozpravou, k tomuto bodu programu bude pokračovať pán poslanec Viskupič. Prajem vám príjemný zvyšok večera. (Prerušenie rokovania o 19.00 hodine.)
Kollár, Boris, poslanec NR SR (2018-03-14):
Ďakujem. Chcem oznámiť všetkým členom výboru pre verejnú správu a regionálny rozvoj, že zvolávam zasadnutie výboru dnes na 13.30 v rokovacej miestnosti výboru č. 147. Ďakujem.
Mičovský, Ján, poslanec NR SR (2013-10-18):
Dobre, ďakujem. (Prestávka.) (Po prestávke.)
P. Hrušovský, predseda NR SR: (2003-12-04):
(Hlasovanie.) 119 prítomných, 24 za návrh, 76 proti, 19 sa zdržalo. Konštatujem, že bod 2 sme neschválili. Nech sa páči, pán poslanec. M. Abelovský, poslanec: Bod 3 gestorský výbor odporúča neschváliť.
Blaha, Ľuboš, podpredseda NR SR (2023-12-12):
Pán poslanec Marián Viskupič, nech sa páči.
Paška, Pavol, predseda NR SR (2012-06-21):
Pán poslanec Sulík.
Madej, Róbert, poslanec NR SR (2015-04-22):
Ďakujem pekne. Zvolávam rokovanie ústavnoprávneho výboru dnes o 12.30 hod. Ďakujem pekne.
P. Paška, predseda NR SR: (2009-06-16):
(Hlasovanie.) 136 prítomných, 104 za, 30 sa zdržalo, 2 nehlasovali. Konštatujem, že sme po opätovnom prerokovaní schválili novelu zákona č. 138/1991 Zb. o majetku obcí, ktorú vrátil pán prezident . Pán Tibor Lebocký uvedie hlasovanie v druhom, treťom čítaní o zákone z 29. apríla 2009 o poľovníctve. Je to tlač 1094.
Kremský, Peter, poslanec NR SR (2020-04-23):
Ďakujem veľmi pekne, ja chcem zareagovať na pána ministra, pretože si veľmi cením, že pán minister Jaro Naď je človek, ktorý vie, ako sa volá a čo chce. Ja si myslím, že Slovensko malo veľmi veľký problém v posledných štyroch, možno aj ôsmich rokoch, že nevedelo, kam patrí, pretože bolo ako taký človek, ktorý jedným okom pozerá doľava a druhým doprava a nikdy neviete, či sa pozerá na vás alebo niekde vedľa. Nechcem znižovať teda dôstojnosť takýchto ľudí, ale takto asi Slovensko posledné roky vyzeralo. Na jednej strane sa tvárilo, že je členom euroatlantických štruktúr a na druhej strane robilo štafáž na, na demonštráciách v Moskve. Takže myslím si, že je veľmi dôležité, aby sme vedeli, čo chceme a myslím si, že toto odráža aj programové vyhlásenie vlády. A mojim kolegom, ktorí tu rozprávali o zabíjaní, neviem ako vy, ja som strávil dva roky v Československej ľudovej armáde kedysi a z tých čias si pamätám, že vojna je naozaj veľmi zlá vec, keď sa už strieľa, zabíja, tak to už je neskoro. Ale čo môžme urobiť, je prevencia vojny. Myslím si, že to je to, na čom musíme každý z nás pracovať. Preto sme členmi NATO, preto sme členmi Európskej únie, aby v tejto krajine sa už nikdy nezabíjalo, aby ženy, deti a ani muži nemuseli trpieť a aby tu netiekla krv po uliciach. Preto tu všetci sme a za to budeme bojovať.
Lipšic, Daniel, poslanec NR SR (2015-06-17):
Ďakujem veľmi pekne. Vážený pán predsedajúci, vážené kolegyne, vážení kolegovia, cieľom novely zákona je, aby predpôrodnú starostlivosť a starostlivosť po pôrode, teda v šestonedelí mohli poskytovať aj pôrodné asistentky v samostatnej praxi. Toto by znamenalo, že na základe verejného zdravotného poistenia by im bola táto služba uhrádzaná. To len na uvedenie chcem povedať, že toto už je trošku iná téma ako prokuratúra. Pôrodná asistencia je dnes podľa platnej legislatívy charakterizovaná ako zdravotná starostlivosť o ženu v každom období jej života od adolescencie cez fertilné obdobie a obdobie fyziologickej gravidity a pôrodu až po obdobie menopauzy. V každej z krajín Európskej únie majú možnosť pôrodné asistentky vykonávať samostatnú prax po splnení podmienok v plnom rozsahu a v plnom rozsahu im ju zdravotné poisťovne aj uhrádzajú. Rovnako ako pôrodné asistentky v Európskej únii, aj pôrodná asistentka na Slovensku vykonáva regulované povolanie. Napriek pozitívnym zmenám zákonov v pôrodnej asistencii pôrodné asistentky v praxi len ťažko nanovo získavajú postavenie samostatných poskytovateľov zdravotnej starostlivosti. Legislatívne normy v súčasnosti umožňujú pôrodnej asistentke odvádzať fyziologický pôrod v zdravotníckom zariadení ústavnej starostlivosti, umožňujú žene slobodný výber zariadenia, v ktorom porodí svoje dieťa, a slobodný výber lekára alebo pôrodnej asistentky, ktorý ju bude pri pôrode sprevádzať a dohliadať na jeho priebeh. Absentuje však autonómia v povolaní pri samostatnom poskytovaní starostlivosti o tehotnú ženu s fyziologickou graviditou a návštevná služba v šestonedelí. Súčasťou navrhovanej starostlivosti o ženu počas tehotenstva je okrem iného návšteva v domácom prostredí za účelom zistenia podmienok v sociálnom prostredí klienta, kde príde po pôrode, či je pripravená k pôrodu, či má základné vybavenie, ktoré bude potrebovať vo všeobecnosti, a toto žiaden lekár nerobí ani, ani, samozrejme, robiť nebude. Ďalšia starostlivosť počas tehotenstva prebieha tiež v domácom prostredí budúcej mamičky. Jej obsahom je psychofyzická príprava žien na pôrod, poradenstvo týkajúce sa tehotenstva, cvičenia, ktoré pripravia budúcu mamičku na pôrod. Po pôrode pôrodná asistentka navštívi mamičku do 24 hodín od návratu do domácnosti a následne raz do týždňa počas obdobia šestonedelia. Asistentka pomáha pri problémoch, ktoré môžu po pôrode nastať a sleduje aj zdravotný stav matky. V prípade, že vzniknú vážnejšie problémy, pôrodná asistentka odporúča okamžité vyšetrenie u gynekológa. Starostlivosť počas tehotenstva a v šestonedelí zo strany pôrodných asistentiek prispeje k humanizácii a zvýšenej individuálnej starostlivosti zohľadňujúcej biopsychosociálne potreby žien v prirodzenom sociálnom prostredí, k predchádzaniu a skracovaniu hospitalizácií, k urýchleniu procesu uzdravenia, predchádzaniu popôrodných depresií a zvýšeniu kvality života. Cieľom novely zákona nie je nahradenie gynekológov či pediatrov pôrodnými asistentkami, ale po vzore z iných vyspelých krajín doplnenie zdravotnej starostlivosti pre tehotné ženy a ženy v šestonedelí. Ďakujem, pán predsedajúci.
Kočiš, Eduard, poslanec NR SR (2022-09-27):
Veľmi pekne ďakujem za slovo, pán predsedajúci. Rokovanie so sociálnymi partnermi je viac ako dôležité, pretože tripartita je veľkým hráčom aj v tomto probléme, ktorý nastal. Mnohí podnikatelia a prevádzkovatelia firiem sa však pýtajú, že či už nie je neskoro. Normálne nemôžu reagovať pružne na trhu. Riešia tieto problémy každý deň, nemôžu kontrahovať prácu pre ľudí jednoducho už ani na január. Stávajú sa úplne konkurencie neschopnými. Malá firma, malá, relatívne na východ dosť veľká firma, ktorá má 300 zamestnancov, 100 na montáži, 200 vo výrobe, ktorá platila ešte v roku 2021 mesačne za elektrickú energiu 13-tisíc eur, teraz platí 25-tisíc eur a za burzovú cenu k včerajšiemu dňu by mala dokonca platiť 100-tisíc euro. Čiže tieto ceny elektrickej energie sú neudržateľné, sú nereálne a jednoducho tieto firmy, firmičky, väčšie firmy, stredné firmy jednoducho totálne skrachujú. Čiže ak chceme riešiť problém nielen pre domácnosti, ale aj pre podnikateľské subjekty a podnikateľský celý segment, tak jednoducho to musíme riešiť rýchlo, promptne a bez akýchkoľvek okolkov. Čiže v prvom rade nám naozaj musí ísť o slovenského občana, o slovenského obyvateľa, o slovenskú firmu a na nejakú burzu v Lipsku sa môžeme, s prepáčením, zvysoka vysrať. (Potlesk.)
Mizík, Stanislav, poslanec NR SR (2020-09-22):
Ďakujem za slovo. Takže, pán Dostál, je obzvlášť paradoxné, keď vy ako mladý aktívny zväzák Socialistického zväzu mládeže ste publikoval v Novom Slove a boli tam publikovaní aj komunistickí básnici a ľavicoví básnici. Čiže to keby ste vysvetlil, že či teraz nebude môcť byť pomenovaná nejaká ulica, pretože strašne veľa ulíc sa stavá, tých 25-30-tisíc bytov, čo sa stavá, tak bude treba veľa nových názvov ulíc, no a že či sa ulica nebude môcť volať ulica Laca Novomeského napríklad. Alebo napríklad Miroslava Válka, starého otca to vášho bratislavského primátora. Takže len toľko, ďakujem. To je veľký paradox.
Hudacký, Ján, poslanec NR SR (2013-09-17):
Ďakujem pekne. Chcem takisto pripomenúť členom výboru pre hospodárske záležitosti, že zasadnutie výboru bude o 12.15 hodine v miestnosti výboru.
Bugár, Béla, podpredseda NR SR (2011-11-29):
Na vystúpenie pána poslanca Pašku s faktickými poznámkami sa hlásia dvaja. Končím možnosť sa prihlásiť do faktických. Pán poslanec Poliačik.
Mikuš, Jozef, poslanec NR SR (2012-06-29):
Ďakujem pekne. Chcel by som dve myšlienky k predrečníkovi, k Ľudovi Kaníkovi. Súhlasím s ním aj s predkladateľmi vrele, že systém, ktorý je u nás, je absolútne demotivačný, jednak k práci, jednak k vytváraniu hodnôt, ale zároveň vyvoláva nedôveru k tým, ktorí tieto hodnoty robia, aby boli solidárni k tým, ktorí pomoc potrebujú, a prispievajú na tento demotivačný systém. Preto je veľmi dôležité, aby sme hľadali riešenia, a ja som rád, že aj dnes diskutujeme na túto tému. Niečo sa hľadalo a podarilo za vlády 2002 – 2006, niečo za predchádzajúcej vlády, aj táto novela niečo rieši. Budeme čakať, čo navrhne súčasná vláda. Ten druhý motív alebo tá druhá myšlienka je tá, o ktorej hovoril môj predrečník, že aj sociálny systém je veľmi dôležitý z hľadiska hospodárenia verejných financií a z hľadiska aj najväčšieho problému dnešnej doby – znižovaniu deficitu. Padli tu niektoré návrhy aj v predchádzajúcich vystúpeniach. Chcel by som povedať na margo toho, že predchádzajúca vláda nič neurobila alebo tu boli zabité dva roky, že za jeden rok znížila deficit o 3 %, čo je cca 60 mld. korún, 2 mld. eur z toho veľkého deficitu, ktorý zanechala predchádzajúca vláda. A čo je najdôležitejšie, je to, že cca 60 % z toho šetrenia bolo na základe šetrenia štátnej správy a zhruba len 40 % bolo vyťahovanie z peňazí daňových poplatníkov. Súčasná vláda potrebuje, má ambície ušetriť 1,4 – 1,5 mld. eur a podľa tých opatrení, ktoré sú v ekonomickom balíčku, vyzerá to, že všetky peniaze budú zaplatené peniazmi daňových poplatníkov. A 50-tisíc nových pracovných miest vzniklo za rok 2011 a zvýšená miera nezamestnanosti... (Prerušenie vystúpenia časomerom.)
Laššáková, Jana, podpredsedníčka NR SR (2015-04-24):
Je to procedurálny návrh, prezentujme sa a hlasujeme. (Reakcie z pléna.) No však vidím, že nejde to. Dobre. Poprosím vás, prezentujme sa a hlasujeme. (Hlasovanie.) Prítomných 24 poslancov. Národná rada nie je uznášaniaschopná. O vašom návrhu budeme hlasovať, keď bude Národná rada uznášaniaschopná. Ďalší v poradí z ústne prihlásených rečníkov je pán poslanec Július Brocka, ktorý nie je prítomný v sále, stráca poradie. Ďalej pán poslanec Poliačik nie je prítomný, stráca poradie. Pán poslanec Kvasnička, pán poslanec Fronc nie je prítomný, stráca poradie. Pán poslanec Bobík je ospravedlnený. Pán poslanec Hlina. (Ruch v sále.) Nech sa páči, pán poslanec, máte slovo.
Sulík, Richard, predseda NR SR (2010-11-03):
Prepáčte, pán Lazár. Poprosím tu pána poslanca, keby mohol prestať telefonovať, alebo von. My aj všetci počkáme, dokým dotelefonujete. Ďakujem vám pekne. (Reakcia z pléna.) Nech sa páči.
E. Kukan, poslanec: (2008-04-09):
A k tomu, čo ste hovorili o hospodárskych vzťahoch s Ruskou federáciou, absolútne v poriadku. Za osem rokov našej vlády bola formulácia, že „vyrovnané politické vzťahy a maximálna hospodárska spolupráca“. Na to naši veľvyslanci a diplomati nemusia chodiť na ekonomické kurzy, keď budú naše firmy a naši podnikatelia aktívni. V Rusku majú toľko možností už dnes, bez toho, že by sme ešte viac ekonomizovali zahraničnú službu. Tu, keby sme sa počúvali pozorne, aj by sme sa možno vedeli dohodnúť. Ja trvám na tom, čo som povedal. Viem, že niektorí ľudia si myslia, že diplomati by mali študovať teóriu vodíkového pohonu a ostatné veci, ja si to nemyslím a ani si to nebudem myslieť, ale, samozrejme, som povedal, že tá diplomacia musí byť v dnešnom svete, ktorý je moderný, a nie v tej klasickej diplomacii 19. storočia. Ďakujem.
A. Belousovová, podpredsedníčka NR SR: (2008-12-05):
Nech sa páči, pán poslanec, máte slovo.
Jurinová, Erika, podpredsedníčka NR SR (2015-04-21):
Nie sú žiadne faktické poznámky. Dávam slovo ďalšiemu prihlásenému rečníkovi do rozpravy pánovi poslancovi Hlinovi. Nie je v miestnosti. Pán poslanec Lipšic, nech sa páči, máte slovo.
D. Jarjabek, poslanec: (2005-03-17):
Myslím si, že v druhom čítaní, keď prejde tento náš návrh do zákona, v druhom čítaní sa otvára možnosť doplniť všetky, alebo keď nie všetky, teda podstatnú väčšinu tých najpálčivejších problémov, ktoré v tomto zákone sú. Ušetríme len čas, že to nebude v podstate vládny návrh, ale že to takýmto spôsobom sa stane návrhom nás všetkých, resp. návrhom tejto snemovne, ktorá takýmto spôsobom legislatívne v druhom čítaní môže zasiahnuť do zákona o vysielaní a retransmisii, kde, myslím si, sa tie najpálčivejšie veci dajú vychytať. Takže ja len veľmi pekne ďakujem a poprosím, aby ste ho podporili.
P. Paška, predseda NR SR: (2007-10-18):
Poprosím pani poslankyňu Gabániovú, ktorá bude uvádzať ako určená spravodajkyňa z výboru pre zdravotníctvo hlasovanie v prvom čítaní o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov . Je to tlač 417. Nech sa páči, pani spravodajkyňa.
Pellegrini, Peter, predseda NR SR (2015-10-01):
Ďakujem pekne. Otváram všeobecnú rozpravu. Konštatujem, že som nedostal žiadnu písomnú prihlášku, preto dávam teraz možnosť prihlásiť sa do rozpravy ústne. To evidujem, pán spravodajca. Končím možnosť prihlásiť sa do rozpravy ústne. Ako jediný prejavil záujem vystúpiť pán spravodajca v rámci rozpravy. Nech sa páči.
Laššáková, Jana, podpredsedníčka NR SR (2015-03-18):
Nech sa páči, pani poslankyňa Nicholsonová.
Novotný, Viliam, poslanec NR SR (2015-05-29):
Ďakujem pekne za slovo. Tak skutočne tieto dva zákony, ktoré dnes predkladá pani doktorka Horváthová, spolu súvisia a bez a by nebolo b a naopak. Je to veľmi dobré, že hovoríme aj o tom, že potrebujeme skutočne vychovávať novú generáciu, mládež k tomu, aby vedela, čo je zdravý životný štýl. Reklama v súčasnosti masíruje hlavne mladých ľudí, ktorí sú na to náchylnejší, a ponúka určité stereotypy, ako treba správne žiť, ako byť cool. Ale tá skutočnosť, čo by sme naozaj potrebovali, tí, ktorí trochu rozumieme ochrane verejného zdravia, je niekde inde a možno by tomu mohol pomôcť aj takýto predmet alebo minimálne to, že by sa o tom na školách viacej rozprávalo a mladým ľuďom by sa tieto informácie dostali. Obezita, cukrovka, ischemická choroba srdca, ochorenia srdca a ciev, ale aj fajčenie a alkohol sú obrovské témy, s ktorými sa borí celá Európska únia. V niektorých krajinách, hlavne vyspelejšej západnej Európy, boli už pomerne úspešní v boji proti týmto preventabilným ochoreniam, čiže takým, kde zmenou životného štýlu vieme dosiahnuť celkom dobré výsledky. Slovensko je, ako som už hovoril vo svojej predchádzajúcej faktickej poznámke, na tom veľmi, veľmi zle. Slováci žijú o tri až päť rokov kratšie, ako je priemer v Európskej únii. Päťdesiatnik má na Slovensku pred sebou už len desať rokov zdravého života, kdežto priemer v Európskej únii je osemnásť rokov zdravého života. Máme pomerne neefektívne zdravotníctvo na Slovensku a úmrtnosť a chorobnosť na ischemickú chorobu srdca a choroby ciev, čo sú preventabilné ochorenia, sa pohybuje okolo 45 percent. Za nami už sú len Maďari a Turci v rámci OECD. Čiže naozaj máme čo zlep... (Prerušenie vystúpenia časomerom.)
Kubánek, Stanislav, poslanec NR SR (2013-03-13):
Prosím, pani predsedajúca, aby ste dali hlasovať o tom, že Národná rada predmetný zákon prerokuje v druhom čítaní.
Pellegrini, Peter, predseda NR SR (2014-12-11):
Vážené panie poslankyne, vážení páni poslanci, budeme pokračovať hodinou otázok , ktorú týmto otváram. Poslanci písomne položili včera do dvanástej hodiny celkom 13 otázok na predsedu vlády a na členov vlády a generálneho prokurátora spolu 7 otázok. Overovatelia schôdze vyžrebovali poradie. Upozorňujem, že na otázky poslancov, ktorí nie sú prítomní v rokovacej sále, sa odpovedať nebude. Poprosím teraz pána predsedu vlády Roberta Fica, aby oznámil, kto z členov vlády bude odpovedať na otázky za neprítomných členov vlády.
L. Nagy, poslanec: (2007-10-17):
Chcem požiadať Národnú radu, aby hlasovaním potom rozšírila uznesenie pána predsedu č. 440 v tom zmysle, že tento návrh zákona bude pridelený na prerokovanie aj pre výbor pre ľudské práva, národnosti a postavenie žien. Tento svoj návrh odôvodňujem jednou vetou. Rozvojová pomoc v minulých rokoch, ale aj v súčasnosti bola smerovaná a je smerovaná i do krajín, kde často dochádzalo alebo dochádza k porušovaniu ľudských práv, a v nejednom prípade i táto oficiálna rozvojová pomoc napomáhala riešiť tieto ľudsko-právne problémy v týchto krajinách. V tomto ohľade a v tomto zmysle teda žiadam Národnú radu, aby bol návrh zákona pridelený aj nášmu výboru. Ďakujem vám pekne.
Zmajkovičová, Renáta, podpredsedníčka NR SR (2012-05-10):
Pán poslanec Petrák, nech sa páči.
Laššáková, Jana, podpredsedníčka NR SR (2014-12-10):
Pán poslanec Kuffa, máte slovo. Po vystúpení pána poslanca dám možnosť prihlásiť sa do rozpravy ústne. Nech sa páči.
Fecko, Martin, poslanec NR SR (2019-10-23):
Jasné. Ďakujem za vaše reakcie, kolegyne a kolegovia. Samozrejme, že komplexný, aký systémový, pani Gaborčáková, systémový prístup k tomu, to už nechávam, aby to už poriešili ďalší, či už vlády, alebo terajšia ešte vláda a ministerstvo. Čo sa týka pána Kondróta, tam reaguje na to, že je to vlastne totožný. Takže pokiaľ je to odsúhlasené, tento váš návrh aj v legislatíve Národnej rady, resp. ministerskej, tak je to toto isté, pretože sme sa dohodli s pani Bašistovou, že áno, ona predloží predo mnou, aby sme si neišli navzájom do kapusty. Tak reku dobre, ustúpil som. A pán spravodajca je uzrozumený, ako má konať, a predsa je spravodajcom, neni prvý deň. Takže vie, ako sa má konať v prípade, že bude alebo nebude prijatý ďalší zákon. Takže ďakujem veľmi pekne.
Hort, Milan, podpredseda NR SR (2011-06-29):
Pán poslanec, zaujmite miesto určené pre spravodajcov. Napriek tomu, že ste mi neodporučili otvoriť rozpravu k tomuto bodu, otváram rozpravu k tomuto bodu. Do rozpravy sa nehlási nikto, preto vyhlasujem rozpravu za skončenú. Prerušujem rokovanie aj o tomto bode programu. Ďakujem pánovi ministrovi aj pánovi spravodajcovi. A teraz budeme pokračovať druhým čítaním o vládnom návrhu zákona, ktorým sa mení a dopĺňa zákon č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov . Vládny návrh zákona má tlač 305 a spoločná správa výborov vám prišla pod č. 305a. Vítam na rokovaní 1. podpredsedu vlády a ministra dopravy, výstavby a regionálneho rozvoja pána Jána Figeľa a prosím ho, aby vládny návrh zákona odôvodnil. Ako spravodajca je určený pán poslanec Alojz Přidal, ktorého žiadam, aby sa pripravil. Nech sa páči.
Žitňanská, Jana, poslankyňa NR SR (2012-09-26):
Ďakujem veľmi pekne. Tento návrh je menej možno emotívny ako ten predchádzajúci, je veľmi jasný, stručný, a síce tým, že navrhuje sa zaviesť povinnosť označiť slovenské audiovizuálne diela distribuované najmä na nosičoch DVD slovenskými titulkami. Vysvetlím to. Podľa odhadov v našej populácii je až okolo 300 000 ľudí, ktorí sú sluchovo postihnutí, ktorí sú buď nepočujúci, nedoslýchaví, ohluchnutí, ktorí vlastne bez titulkov nemajú možnosť sa dostať k slovenským audiovizuálnym dielam, môžu si ich pozrieť, ale nič z nich nepočujú. Čiže tieto titulky pre nich sú veľmi dôležité. Takže to je jediná úprava alebo jediný návrh tejto novely, ktorý by zaviedol povinnosť takéto slovenské titulky dávať na DVD nosiče s tým, že, samozrejme, aj cudzinci, ktorí sa učia slovenský jazyk, už mi aj niektorí písali, by takéto opatrenie privítali, pretože pre nich to slúži alebo by slúžilo ako podporná služba na lepšie pochopenie slovenčiny. Takže ďakujem veľmi pekne vopred za podporu.
J. Laššáková, poslankyňa: (2008-10-22):
Ústavnoprávny výbor Národnej rady Slovenskej republiky uznesením z 15. októbra tohto roku ma určil za spravodajkyňu k vládnemu návrhu zákona, ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov (tlač 763). Podľa § 73 ods. 1 zákona o rokovacom poriadku podávam v prvom čítaní spravodajskú informáciu. Konštatujem, že návrh zákona sa predkladá ako iniciatívny materiál Ministerstva spravodlivosti Slovenskej republiky. Jeho účelom je prispôsobenie právnej úpravy zákona o Súdnej rade Slovenskej republiky nadväzujúcim právnym úpravám z príslušnej oblasti, najmä pokiaľ ide o spresnenie mechanizmu volieb 8 členov Súdnej rady Slovenskej republiky. Ďalej konštatujem, že uvedený návrh spĺňa z formálnoprávnej stránky náležitosti uvedené v § 67 a 68 zákona o rokovacom poriadku v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy a podrobne ho zdôvodnil pán minister. Z dôvodovej správy vyplýva, že navrhovaná právna úprava je v súlade s Ústavou Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, nepredpokladá dopad na štátny rozpočet, rozpočty obcí a ani na rozpočty vyšších územných celkov, finančný, ekonomický a environmentálny vplyv ani vplyv na zamestnanosť a podnikateľské prostredie. Osobitná časť dôvodovej správy obsahuje odôvodnenie ustanovení navrhovaného zákona. Pripojená doložka zlučiteľnosti návrhu zákona s právom Európskych spoločenstiev a právom Európskej únie spĺňa náležitosti určené v čl. 3 legislatívnych pravidiel tvorby zákonov. Z doložky vyplýva, že problematika nie je upravená v práve Európskych spoločenstiev, v práve európskej únie ani obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. Vychádzajúc z oprávnení, ktoré pre mňa ako spravodajkyňu vyplývajú podľa § 73 zákona o rokovacom poriadku, odporúčam, aby sa Národná rada Slovenskej republiky uzniesla, že podľa § 73 ods. 3 písm. c) rokovacieho poriadku odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 782 z 18. septembra tohto roku podľa § 74 rokovacieho poriadku navrhujem, aby vládny návrh zákona prerokoval v druhom čítaní ústavnoprávny výbor v lehote do 31 dní od jeho prerokovania v prvom čítaní na schôdzi Národnej rady, teda nenavrhujem, aby tento návrh zákona prerokovali aj iné výbory. Predniesla som spravodajskú informáciu, prosím, pán predseda, otvorte rozpravu.
Glváč, Martin, podpredseda NR SR (2017-05-17):
Reakcia na faktické, pán poslanec Heger.
Šeliga, Juraj, podpredseda NR SR (2020-10-14):
Ďakujem pekne. Pán poslanec Kamenický, chcete reagovať? Pán poslanec Fico, samozrejme, registrujem to, že to je opakovaný návrh, ktorý ste podávali. Bude zaradený na hlasovanie. Je to situácia, ktorú rokovací poriadok nie úplne rieši s tým, že bol podaný ako pozmeňujúci návrh. Takže najprv sa bude hlasovať o vládnom návrhu a následne ďalšie hlasovanie bude hlasovanie o tomto uznesení. V minulosti sa to už stalo, takže nie je to niečo, niečo nové. Ďakujem. Pán poslanec Vetrák, ďalší v rozprave, nech sa páči.
Grendel, Gábor, podpredseda NR SR (2022-06-16):
Ďakujeme, pán minister. Keďže pán poslanec nemá doplňujúcu otázku, ideme ďalej. Ďalšiu otázku položil pán poslanec Martin Čepček ministerke spravodlivosti Márii Kolíkovej v tomto znení: „Vážená pani ministerka, sudkyňa Kosová vás verejne obvinila z klamstva pri odvolávaní predsedu súdu R. Fitta z nesprávneho postupu a dehonestácie sudcov. Aká je vaša reakcia?“
Kollár, Jozef, poslanec NR SR (2014-04-02):
Ďakujem pekne za slovo. Vážená pani predsedajúca, dámy a páni, dovoľte mi uviesť, ako spravodajca som si osvojil nasledovné stanovisko. Konštatujem, že uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené v § 72 ods. 1 zákona Národnej rady o rokovacom poriadku. Predseda Národnej rady posúdil uvedený návrh a zaradil ho na rokovanie dnešnej schôdze. Ako spravodajca si osvojujem stanovisko, že predmetný návrh spĺňa po formálno-právnej stránke všetky náležitosti návrhu zákona a rieši závažnú problematiku, aj rovnako tak zrejmý aj jej účel. Všeobecná časť dôvodovej správy obsahuje informáciu o cieli a je v súlade s Ústavou Slovenskej republiky a všetkými ostatnými všeobecne záväznými právnymi predpismi, ktorými je Slovenská republika viazaná. Po rozprave odporučím, aby predmetný návrh podľa § 73 ods. 3 písm. c) rokovacieho poriadku vzala, prerokovala Národná rada v druhom čítaní. A rovnako, aby prerokovali predmetný návrh aj tieto výbory: výbor pre financie a rozpočet, ústavnoprávny výbor a výbor pre hospodárske záležitosti. Zároveň odporúčam, aby výbory, uvedené, návrh prerokovali do 30 dní a gestorský výbor do 32 dní od jeho prerokovania v prvom čítaní. Vážená pani predsedajúca, otvorte, prosím, rozpravu. Ďakujem pekne.
Kaník, Ľudovít, poslanec NR SR (2014-11-08):
Pán premiér, až na útoky, ktorými ste vyčísľovali hriechy niektoré také, ktoré samotné tie vlády, ktoré ste označovali, odhalili a potrestali, ste ich označovali ako niečo, čo ste sem priniesli vy, ako niečo zaujímavé, váš prejav bol taký naozaj v tomto novembrovom období dobrým pripomenutím, ako to vyzeralo na zjazdoch KSČ, ako hovoril jej generálny tajomník, keď z tribúny hrmel na svojich poslucháčov. Hovoríte, že vláda bola demokraticky zvolená. To nikto nespochybňuje. Ale nebola demokraticky zvolená na to, aby zneužívala svoju moc, na to, aby vytvárala štruktúru, ktorá umožňuje prístup k verejným zdrojom úzkej skupine ľudí, a zakrývala tieto štruktúry a robila všetko preto, aby nemohli byť vypátrané a nemohli byť potrestané. Povedzte vy koľko vinníkov zo všetkých známych káuz, o ktorých budem hovoriť vo svojom vystúpení, bolo potrestaných. Kto bol z nich odhalený? Všetko to bolo zametené pod koberec. Tak takýmto spôsobom vládnete. A toto je výsledok vášho vládnutia. Hovorili ste o Žiline a keďže to je krátka faktická, tak poviem, čo je problémom pri vašom vyjadrení v Žiline. To nie je to, že sa mestu odpustil dlh, ale to, že ste jednoznačne povedali, že keby primátorom nebol člen strany SMER, tak by sa mu tento dlh neodpustil. To ste povedali vo vašich slovách. A povedali ste to v čase a s úmyslom, aby ste vyslali všetkým jasný odkaz v komunálnych voľbách: „Keď nebudete voliť SMER, tak si vás podáme, nedostanete peniaze. A budú ich dostávať tí, ktorí budú úspešní a ktorým dáte svoje hlasy.“ A to je manipulácia volieb, to je zneužívanie postavenia. Toto je problém.
Bugár, Béla, podpredseda NR SR (2017-09-14):
Nech sa páči, pán poslanec Osuský, môžte reagovať.
Mihál, Jozef, poslanec NR SR (2012-07-31):
Ďakujem za slovo. Pán kolega Brocka, rád by som reagoval na tú časť z vášho príhovoru, keď ste hovorili o tom, že zníženie príspevku do druhého piliera bude mať zásadný vplyv na budúci dôchodok sporiteľov. No súhlasím s týmto názorom a naopak, nemôžem súhlasiť vlastne s názorom, ktorý tu prezentoval pán minister vo svojom úvodnom slove, keď tvrdil, že zníženie príspevku do druhého piliera sa nijakým spôsobom neprejaví na výške budúcich dôchodkov. Veď dôkazy máme aj tu priamo v tejto novele. To, čo ste, pán kolega Brocka, hovorili vo vašom príspevku v rozprave, priamo dokazujú jednotlivé novelizačné zmeny v tejto novele. Prečo o tom hovorím? Po prvé, zvyšovanie odvodov. No prečo k nemu dochádza? No preto, aby boli peniaze na výplatu dôchodkov v prvom pilieri, pretože ten deficit tam je už teraz. Nehovorím o dvadsať, o tridsať rokov. Prečo dochádza k zvyšovaniu solidarity? Jednoducho to sú zmeny k zvyšovaniu dôchodkového veku, jednoducho sú to zmeny, ktoré postihnú súčasnú strednú a mladú generáciu. Každý pracujúci s príjmom okolo 1000 eur hrubého mesačne a viac bude mať nižší dôchodok z prvého piliera oproti súčasnému stavu kvôli vyššej redukcii priemerného osobného mzdového bodu. Veď to je jasným písmom uvedené v novele zákona. Čiže tvrdiť, že takíto ľudia nebudú mať nižší dôchodok, je jednoducho klamstvo. Budú mať nižší dôchodok z prvého piliera. Veď je to priamo zapísané v tejto novele. A ak im zoberieme príspevky do druhého piliera, ak im znížime možnosť sporenia, jednoznačne, jednoznačne budú mať nižší dôchodok v budúcnosti. Také sú fakty.
Farkašovský, Karol, poslanec NR SR (2018-06-14):
Ctené kolegyne, vážení kolegovia, ranostaji, dovoľte mi v rozprave vystúpiť s podporným návrhom voči nášmu pozmeňujúcemu návrhu. Rád by som vás informoval o parlamentnom rekorde, ktorý je vizitkou dobrej, ba, povedal by som, ukážkovej spolupráce zákonodarcov a exekutívy, konkrétne výboru pre kultúru a médiá na jednej strane a ministerstva kultúry na strane druhej. Výbor pre kultúru a médiá veľmi pozorne sleduje a citlivo vyhodnocuje všetko, čo sa v rámci jeho portfólia pôsobnosti v celej našej spoločnosti deje. V poslednej dobe ide najmä o kultúrne fondy. Prednedávnom sme si v súvislosti s podozreniami o netransparentnosti a netransparentnom nakladaní s finančnými prostriedkami zobrali na mušku Fond na podporu kultúry národnostných menšín, kde sme urobili poslanecký prieskum, diagnostikovali pochybenia, analyzovali príčiny a pripravili odporúčania na nápravu. Najnovšie chystáme aj poslanecký prieskum v Audiovizuálnom fonde, vo Fonde na podporu umenia a v Opere Slovenského národného divadla. V súvislosti s poslaneckým návrhom, ktorý predniesla kolegyňa Edit Pfundtner a ktorý sa týka Fondu na podporu kultúry národnostných menšín, dovoľte stručnú informáciu o zisteniach a odporúčaniach poslaneckého prieskumu. Podrobne som už informoval na tlačovej konferencii, ale keďže ide naozaj o dobrý príklad spolupráce, efektívnej spolupráce všetkých zainteresovaných zložiek, považujem za dôležité... (Prerušenie vystúpenia predsedajúcim.)
Kollár, Boris, predseda NR SR (2022-02-23):
Teraz evidujem jednu faktickú poznámku. Pani poslankyňa Kozelová, potom by som chcel dať slovo pánovi spravodajcovi Benčíkovi, prihlásil sa o slovo, neskôr bude nasledovať rozprava pána poslanca Šimka a potom posledný do rozpravy vystúpi pán poslanec Fico. Chcel by som vás, vážení poslanci, upozorniť, že hlasovanie o dvanástej budeme, prerušíme schôdzu, lebo sú výbory, takže bude obedová prestávka a potom, keď to nebude skončené, ešte budeme rokovať o štrnástej, ale hlasovať budeme o sedemnástej. Takže teraz dávam slovo pani poslankyne Kozelovej s faktickou poznámkou, nech sa páči.
Nemec, Richard, poslanec NR SR (2022-05-10):
Ďakujem, pán predsedajúci. Jožo, by som sa ti chcel tiež poďakovať, ako si tu upozornil na to, že kto to tú spoločnosť rozdeľuje, videli sme to v covide, vidíme to aj vo vojne. Je to, je to úbohé a myslím si, že na to musíme poukazovať viacej, ako tú spoločnosť oni rozdeľujú. Nám vytýkajú, aká situácia je na Slovensku, ale buďte úprimní, opozícia, a naozaj rozdeľujete to len preto, aby ste tých ľudí burcovali proti nám a aby nemali žiadnu úctu k vojne, ku pandémii, kde veľa ľudí zomieralo. Takže toto je, ako som to povedal pri prvej faktickej Marekovi Šefčíkovi, že je to úbohé a musíme na to upozorňovať, ako túto spoločnosť rozdeľujú, a budeme bojovať na to, aby sme sa čo najviac zomkli. A spomenul si tú mlčiacu väčšinu. Samozrejme, tá mlčiaca väčšina bude väčšinou mlčať a tých pár úbohých, ktorých dostali do autobusov, tak tí budú kričať. Ďakujem.
P. Paška, predseda NR SR: (2007-01-30):
Poprosím teraz pána poslanca Senka.
Bugár, Béla, podpredseda NR SR (2011-12-13):
Vážené panie poslankyne, páni poslanci, budeme pokračovať v popoludňajšom rokovaní deviateho dňa 26. schôdze Národnej rady. Prosím teraz povereného overovateľa pána Oravca, aby oznámil výsledky verejného hlasovania, samozrejme, najskôr o návrhu na voľbu člena Rady pre vysielanie a retransmisiu (tlač 314). Nech sa páči.
Jurinová, Erika, podpredsedníčka NR SR (2015-06-16):
Ďakujem, pán minister. Dávam slovo spravodajkyni, opäť pani poslankyni Lei Grečkovej, ktorú určil navrhnutý gestorský výbor pre hospodárske záležitosti.
M. Číž, podpredseda NR SR: (2009-12-09):
Vážené kolegyne, kolegovia, otváram rozpravu k tomuto bodu programu. Písomná prihláška nie je. Je možnosť prihlásiť sa do rozpravy ústne. Hlásia sa pán poslanec Urbáni, pán poslanec Slafkovský. Ešte niekto sa hlási, prosím? Pokiaľ nikto, uzatváram možnosť prihlásiť sa do rozpravy ústne. Slovo má pán poslanec Urbáni.
Jurinová, Erika, podpredsedníčka NR SR (2012-10-17):
Ďakujem pánovi ministrovi. Dávam slovo pánovi spravodajcovi, ktorého určil navrhnutý gestorský výbor pre obranu a bezpečnosť, poslancovi Rastislavovi Čepákovi.
P. Paška, predseda NR SR: (2009-10-22):
(Hlasovanie.) 142 prítomných, 86 za, 4 proti, 50 sa zdržali, 2 nehlasovali. Konštatujem, že sme schválili zákon č. 107/2004 Z. z. o spotrebnej dani z piva. Pán poslanec Jureňa teraz uvedie v druhom čítaní hlasovanie o zákone č. 105/2004 Z. z. o spotrebnej dani z liehu. Je to tlač 1186. (Hlasovanie o v ládnom návrhu zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov.)
Hraško, Igor, poslanec NR SR (2015-02-05):
Ďakujem pekne za slovo. Otázka znela: „Vedeli by ste si predstaviť 150 nezávislých poslancov?“ Ja vám odpoviem. Áno. Ja si to predstaviť viem. My sme tu skutočne pre občanov. Politické strany sú tu len pre svoje stranícke ciele a pre to, aby sa v ďalšom volebnom období opäť dostali do parlamentu. Súčasný systém zastupiteľskej demokracie je tak zdeformovaný, že už nie je reálne funkčný k službe občanom, práci pre občanov. Vidíme to teraz, komu sa slúži, a videli sme to aj v minulosti. Je nám jasné, že tento stav štandardným stranám vyhovuje, lebo odrádza ľudí od účasti vo voľbách, lebo nevidia reálnu možnosť zmeny. Vymenia sa len tričká, ale robí sa to isté. Je to len otázka miery. Štandardné strany majú svoje stále štruktúry a povedzme, že sú to vlastne ich voliči. Len ich. Ak odradíte všetkých ostatných, ostanú len tí vaši, tým pádom sa za takého stavu vždy dostanete do parlamentu. O toto vám všetkým štandardným politickým stranám ide. Preto si štandardné politické strany nevedia predstaviť, že by tu fungovalo 150 nezávislých poslancov slúžiacich občanom tejto krajiny.
Kotleba, Marian, poslanec NR SR (2021-05-28):
Ďakujem pekne. Doplňujúci a pozmeňujúci návrh poslanca Mariána Kotlebu k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k návrhu Správy Európskeho parlamentu o situácii v oblasti sexuálneho a reprodukčného zdravia a práv v Európskej únii v rámci zdravia žien (tlač 552). 1. Navrhujem za bod D vložiť nové body E a F, ktoré znejú: „E. Zdôrazňuje, že Slovenská republika je v zmysle Ústavy Slovenskej republiky založená na cyrilo-metodskom duchovnom dedičstve, to znamená dedičstve kresťanskej kultúry a civilizácie, a preto F. odmieta akékoľvek pokusy Európskeho parlamentu alebo iných orgánov Európskej únie zasahovať do vnútorných záležitostí Slovenskej republiky spôsobom, ktoré sa tomuto kresťanskému duchovnému dedičstvu protivia.“ Doterajší bod E sa označuje ako bod G. Ďakujem pekne. Kolegyne, kolegovia, poprosím vás, o podporu tohto pozmeňovacieho návrhu a verím, že či už s ním alebo bez neho bude toto uznesenie, ktoré ste tu vypracovali ako predkladatelia schválené. Ďakujem pekne.